28.4.2023
MT
Il-Ġurnal Uffiċjali tal-Unjoni Ewropea
C 149/115 L-Erbgħa 19 ta’ Ottubru 2022
25.
Jitlob li l-programmi tal-UE jagħtu prijorità lil proġetti li jippromwovu u jiddefendu l-ħolqien ta' impjiegi bi drittijiet, inklużi livelli ta' pagi u relazzjonijiet ta' impjieg stabbli u regolati;
26.
Jaċċetta l-pożizzjoni tal-Kunsill fir-rigward tas-Subintestatura 2a;
Subintestatura 2b – Reżiljenza u valuri
27.
Itenni li, minkejja t-talbiet tal-Parlament biex il-EURI jitqiegħed 'il fuq mil-limiti massimi, il-kostijiet ta' rifinanzjament jitħallsu mis-Subintestatura 2b; jinnota li, fid-dawl tas-sitwazzjoni mhux prevista fis-swieq finanzjarji minħabba l-gwerra ta' aggressjoni tar-Russja kontra l-Ukrajna, li qed tkompli taffettwa b'mod negattiv l-ekonomija tal-UE, filwaqt li tpoġġiha fuq perkors ta' tkabbir aktar baxx, inflazzjoni ogħla u rati tal-imgħax li qed jogħlew, il-linja ddedikata għall-kostijiet ta' rifinanzjament tal-EURI x'aktarx li tkun meħtieġa bis-sħiħ u l-ħtiġijiet jistgħu jaqbżu sew l-ammont ibbaġitjat; jikkundanna l-fatt li dan għandu impatt de facto fuq il-programmi taħt l-istess intestatura billi jillimita l-kapaċità tal-Kummissjoni li tipproponi rinforzi lil hinn mill-programmazzjoni finanzjarja, fejn ikunu meħtieġa; jinnota li l-kostijiet ta' finanzjament tal-EURI ma għandhomx jittieħdu minn strumenti speċjali, li huma maħsuba biex jindirizzaw sfidi mhux previsti, bħall-konsegwenzi tal-gwerra fl-Ukrajna u l-kriżi tal-enerġija;
28.
Jipproponi, għalhekk, EUR 200 miljun 'il fuq mill-AB għall-programm ewlieni Erasmus+ – iffukat fuq il-mobbiltà tat-tagħlim fl-edukazzjoni u t-taħriġ – f'konformità mal-ħtieġa identifikata mill-Kummissjoni li tipprovdi appoġġ lill-istudenti u lill-għalliema Ukreni, kif ukoll lill-istudenti kollha biex ilaħħqu mal-inflazzjoni għolja; jissottolinja li dawn l-approprjazzjonijiet se jgħinu wkoll biex inaqqsu l-profil finanzjarju ta' Erasmus+, ikkonċentrat fl-aħħar tal-perjodu, u jipprovdu finanzjament annwali aktar konsistenti għal programm b'domanda stabbli sena wara sena; jisħaq, barra minn hekk, li r-riżorsi miżjuda se jikkontribwixxu għall-isforzi kontinwi biex il-programm isir aktar ekoloġiku u aktar inklużiv u jippermetti xogħol li jħalli legat wara s-Sena Ewropea taż-Żgħażagħ 2022; jirrimarka dwar it-tħabbira li għamlet il-President von der Leyen fid-diskors tagħha dwar l-Istat tal-Unjoni li l-2023 għandha tkun is-Sena Ewropea tal-Ħiliet, u dan ikun jirrikjedi appoġġ fil-baġit għall-2023;
29.
Ifakkar li, taħt il-linja tal-isport, Erasmus+ jappoġġa avvenimenti sportivi mingħajr skop ta' qligħ bl-għan li jiżviluppaw aktar id-dimensjoni Ewropea tal-isport u jippromwovu kwistjonijiet ta' rilevanza għall-isport tal-massa; jissottolinja r-rwol vitali li għandu l-isport fl-indirizzar tad-diskriminazzjoni u l-promozzjoni tal-inklużjoni soċjali; jappoġġa, għalhekk, tisħiħ meħtieġ u mmirat ta' EUR 10 miljuni għal-linja tal-isport biex il-programm ikun jista' jappoġġa l-Logħob Olimpiku Speċjali li se jsir f'Berlin fl-2023;
30.
Jissottolinja li l-Korp Ewropew ta' Solidarjetà (KES) jgħin liż-żgħażagħ jiksbu esperjenza prattika fi Stat Membru ieħor, u b'hekk iżid l-impjegabbiltà u l-opportunitajiet tal-ħajja tagħhom; jisħaq, barra minn hekk, li l-KES jiffinanzja xogħol umanitarju volontarju mwettaq permezz tal-Korp ta' Għajnuna Umanitarja, li jista' jipprovdi assistenza umanitarja importanti barra ż-żoni ta' kunflitt; jiddeċiedi, għalhekk, li jżid l-approprjazzjonijiet għall-KES bi EUR 8 miljuni 'l fuq mill-AB;
31.
Jisħaq li l-pandemija tal-COVID-19 għadha ma spiċċatx u jenfasizza l-ħtieġa li jinżamm l-appoġġ għas-sistemi tas-saħħa biex itejbu r-reżiljenza tagħhom u jsaħħu t-tħejjija permezz tal-programm l-UE għas-Saħħa; jissottolinja, barra minn hekk, ir-rwol ewlieni li għandu l-programm fl-appoġġ tal-Pjan biex Jingħeleb l-Kanċer, l-Istrateġija Farmaċewtika għall-Ewropa u l-Awtorità għat-Tħejjija u għar-Rispons f'Każ ta' Emerġenza tas-Saħħa maħluqa reċentement; ireġġa' lura, għalhekk, it-tnaqqis sproporzjonat u mhux ġustifikat propost mill-Kunsill u jsaħħaħ il-programm b'EUR 25 miljun 'il fuq mill-AB, inkluż biex jappoġġa azzjonijiet biex tinkiseb kopertura tas-saħħa universali fl-Unjoni kollha, li tinkludi aċċess ta' kwalità għas-servizzi tas-saħħa sesswali u riproduttiva;
32.
Jenfasizza d-diżastri naturali dejjem aktar numerużi u severi fl-Ewropa, kif evidenzjat dan l-aħħar mir-rekord ta' nirien fil-foresti fis-sajf tal-2022; jiddispjaċih li, minħabba t-tibdil fil-klima, tali eventi ta' temp estrem li spiss jirriżultaw f'emerġenzi se jintensifikaw u jimmultiplikaw; jiddeċiedi, għalhekk, u f'konformità mal-wegħda tal-President tal-Kummissjoni fid-diskors tagħha dwar l-Istat tal-Unjoni 2022, li jsaħħaħ il-Mekkaniżmu tal-Unjoni għall-Protezzjoni Ċivili b'EUR 20 miljun sabiex itejjeb il-kapaċità ta' reazzjoni tal-Unjoni u jipproteġi aħjar liċ-ċittadini tagħha, inklużi l-kapaċitajiet għall-mobilizzazzjoni ta' unitajiet mediċi f'emerġenzi, u jissottolinja l-ħtieġa li jsir investiment fil-mitigazzjoni tat-tibdil fil-klima u l-adattament għalih għar-reġjuni partikolarment vulnerabbli;